จีพีเอสซี ตั้งโต๊ะ ทำเทนเดอร์ โกลว์ รอบสุดท้าย ปิดดีลถอนจากตลาดฯปลายปีนี้
จีพีเอสซี เก็บหุ้นโกลว์ส่วนที่เหลือ 4.75% เข้าพอร์ตเพิ่ม ถึงวันนี้ ก่อนเพิกถอนและปิดกระดานซื้อ-ขายหลักทรัพย์โกลว์ จากตลาดหลักทรัพย์ฯ ปลายปี '62
28 ต.ค. 2562

จีพีเอสซี เก็บหุ้นโกลว์ส่วนที่เหลือ 4.75% เข้าพอร์ตเพิ่ม ถึงวันนี้ ก่อนเพิกถอนและปิดกระดานซื้อ-ขายหลักทรัพย์โกลว์ จากตลาดหลักทรัพย์ฯ ปลายปี '62
นายชวลิต ทิพพาวนิช ประธานเจ้าหน้าที่บริหารและกรรมการผู้จัดการใหญ่ บริษัท โกลบอล เพาเวอร์ ซินเนอร์ยี่ จำกัด (มหาชน) หรือจีพีเอสซี เปิดเผยว่า ที่ประชุมคณะกรรมการบริษัทฯ มีมติให้ดำเนินการจัดทำหนังสือ เพื่อขออนุมัติจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และตลาดหลักทรัพย์แห่งประเทศไทย (ตลท.) เพื่อดำเนินการขอเป็นผู้ทำคำเสนอซื้อหลักทรัพย์ที่เหลือทั้งหมด (Tender Offer) ของ บริษัทโกลว์ พลังงาน จำกัด (มหาชน) หรือ GLOW จำนวน 69,530,219 หุ้น คิดเป็น 4.75% ในราคาหุ้นละ 90.8136 บาท เพื่อนำไปสู่แผนการเพิกถอนหลักทรัพย์ GLOW ออกจากการเป็นหลักทรัพย์จดทะเบียนในตลาดหลักทรัพย์แห่งประเทศไทย คาดว่าจะสามารถดำเนินการในช่วงปลายปี 2562 นี้
ทั้งนี้ ในขั้นตอนการรับซื้อหุ้นส่วนที่เหลือทั้งหมด ได้เริ่มดำเนินการแล้ว ระหว่างวันที่ 25 กันยายน - 28 พฤศจิกายนนี้ ภายหลังจากที่ผู้ถือหุ้นของ GLOW ได้มีมติให้นำบริษัทฯ ออกจากการเป็นบริษัทจดทะเบียนในตลาดหลักทรัพย์เมื่อเดือนสิงหาคม 2562 ที่ผ่านมา หลังจากการทำ Tender Offer ครั้งแรกเมื่อเดือนพฤษภาคมที่ผ่านมานั้น ส่งผลให้บริษัทฯ สามารถเข้าถือหุ้นใน GLOW สัดส่วน 95.25% โดยบริษัทฯ พร้อมที่จะเข้าไปบริหารธุรกิจเพื่อให้เกิดการขับเคลื่อนองค์กรไปสู่การสร้างมูลค่าเพิ่มทางธุรกิจพลังงาน (Synergy) ร่วมกันในอนาคต
นอกจากนี้ บริษัทฯ ได้ทำการเพิ่มทุนแล้วเสร็จ เพื่อการปรับโครงสร้างทางการเงิน พร้อมนำไปสู่การพัฒนาธุรกิจและต่อยอดทั้งในด้านเทคโนโลยีและนวัตกรรมที่เกี่ยวข้องกับธุรกิจพลังงาน ซึ่งที่ผ่านมานับว่าประสบความสำเร็จในการขายหุ้นสามัญเพิ่มทุนตามเป้าหมายที่บริษัทฯ วางแผนงานไว้ และได้มีการเข้าซื้อขายหุ้นเพิ่มทุนในตลาดหลักทรัพย์ฯ เป็นที่เรียบร้อยแล้ว